**Oluf Bernhard Reed Olsen** (født 8. juli 1918, død 14. oktober 2002) var en norsk flyger, motstandsmann og forfatter. For sin innsats under andre verdenskrig ble han dekorert med Krigskorset med sverd.

Biografi
--------

Han var sønn av Christen Reed Olsen og Bergljot Halvorsen. 

Olsen vokste opp på Montebello i Oslo og utdannet seg som flyger i Widerøe før annen verdenskrig. Etter at krigen brøt ut gjennomførte han noen mindre sabotasje- og etterretningsaksjoner, ble tatt til fange, men rømte ved Lysaker bru under transport til avhør i Oslo. Olsen forlot Norge ombord på den 18-fots store seilbåten SB «Haabet» den 2. september 1940 sammen med sin kamerat Kåre Moe og Rolf Gabrielsen. Etter tjueåtte dagers overfart med åtte dagers storm ble båten plukket opp av destroyeren HMS «Beduin» 20 nautiske mil utenfor Themsen i Den engelske kanal. 

Etter den dramatiske overfarten, som forøvrig er godt beskrevet i boken *Vi kommer igjen*, oppholdt han seg en kortere tid i London og dro så videre over til treningsleiren Little Norway i Canada. Kåre Moe som også var i Little Norway mistet livet under trening der.

I 1941–1942 fløy Olsen Northrop N-3PB i 330 (N) Squadron på Island. Han ble i 1943 utdannet som fallskjermjeger og hemmelig agent i Secret Intelligence Service (SIS) i England for så å bli sluppet i fallskjerm over Øvre Eiker i påskeuken den 20. april. Han ledet etterretningsgruppen «Aquila» på Sørlandet, men gruppen flyttet etterhvert til Oslo. I mai 1944 ble han igjen sluppet ut over Norge for å drive etterretning denne gangen med gruppen «Makir», men i oktober samme år måtte han flykte via Sverige til England. Gruppen han ledet ble totalt kreditert for 183 000 tonn senket tonnasje.

I Hjemmefrontmuseet i Rakkestad er det en egen monter med gjenstander gitt av Olsen. The Imperial War Museums i London har også et monter om Olsen, med bilder, radioer, pistolen som reddet livet hans tre ganger, og flere originale dokumenter skrevet av tyske Gestapo-informanter.

Olsen er en av få SIS-agenter som er nevnt i boken *MI6 – The History of the Secret Intelligence Service, 1909-1949*.

Han fortsatte i Forsvaret også etter krigen, og var i en periode sjef for flyavdelingen i DNL – forløperen til SAS. Han var også svært aktiv i speiderbevegelsen og ble tildelt speiderforbundets hvite hederslilje.

Olsen fikk ett adoptivbarn.

Utmerkelser
-----------

For sin krigsinnsats ble Olsen høyt dekorert. Han mottok i 1944 Norges høyeste utmerkelse, Krigskorset med sverd. Han fikk også den norske Krigsmedaljen, samt Deltakermedaljen (med rosett). Olsen var også innehaver av det britiske Distinguished Service Cross.

Olsen mottok Krigskorset med sverd, Norges høyeste utmerkelse  Foto: KEN 

|  |  |  |  |  |
| --- | --- | --- | --- | --- |
| Utmerkelser

|  |  |  |  |
| --- | --- | --- | --- |
| Krigskorset med sverd | Krigsmedaljen | Deltagermedaljen med rosett | Distinguished Service Cross |

 |

Bibliografi
-----------

* *Vi kommer igjen – En norsk flygers beretning*, Norsk Kunstforlag (1945)**
* *Contact : på hemmelig oppdrag i Norge*, Quist 1946, 251 sider**

Filmografi
----------

* Kontakt (1956), dokumentar, regi Nils R. Muller

Referanser
----------

1. 1 2   Norsk biografisk leksikon, oppført som Oluf Bernhard Reed-Olsen, Norsk biografisk leksikon ID Oluf\_Reed-Olsen, besøkt 9. oktober 2017[Hentet fra Wikidata]
2. ↑  Ulstein, Ragnar (1979). *Englandsfarten.2 : Søkelys mot Bergen*. Oslo: Samlaget. s. 320. ISBN 8252109837.
3. ↑  Jeffery, Keith. *MI6 – The History of the Secret Intelligence Service, 1909-1949* (2010) Bloomsbury.
4. ↑  «The tale of Oluf Reed Olsen: MI6 Hero». *Imperial War Museums* **(engelsk)**. Besøkt 17. desember 2018.

Eksterne lenker
---------------

* Beskrivelse av radiosender brukt av Olsen (engelsk)
* Minneord om Oluf Reed Olsen på speidernes offisielle nettsider
* Informasjon om Olsen fra Hjemmefrontmuseet i Rakkestad[*død lenke*]
* Lydklipp fra NRK sammen med bl.a. Max Manus
* Intervju fra NRK. Oluf Reed Olsen, Helge Mehre, Martin Gran og Per Hektoen forteller om flyging i norske skvadroner under annen verdenskrig

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Historisk befolkningsregister **·** BIBSYS **·** Geni **·** VIAF **·** LCCN **·** ISNI
 |

Portal: Andre verdenskrig